Hoe om te vergewe | Hulp vir die gesin
LEES IN Afrikaans Albanees Amharies Arabies Armeens Bulgaars Cebuano Chichewa Chitonga Deens Duits Efik Engels Esties Ewe Fins Frans Georgies Grieks Hebreeus Hiligaynon Hindi Hongaars Ibo Iloko Indonesies Italiaans Japannees Joroeba Kantonnese Chinees (Tradisioneel) Kinyarwanda Kirgisies Kirundi Koreaans Kroaties Lingala Litaus Malgassies Maltees Mandarynse Chinees (Tradisioneel) Mandarynse Chinees (Vereenvoudig) Masedonies Mianmees Nederlands Noors Oekraïens Pandjabi Pools Portugees Roemeens Russies Sepedi Serwies Serwies (Romeins) Shona Silozi Singalees Slowaaks Sloweens Spaans Suid-Sotho (Lesotho) Swahili Sweeds Tagalog Thai Tigrinya Tsjeggies Tsonga Tswana Turks Twi Viëtnamees Xhosa Zulu
Wanneer jy en jou huweliksmaat stry, grawe julle dikwels ou koeie uit die sloot en haal julle griewe op wat lankal opgelos moes gewees het. Wat is die probleem? Een of albei van julle weet dalk nie hoe om te vergewe nie.
Jy kan leer om dit te doen. Maar kyk eerstens waarom dit dalk vir ’n man en vrou so moeilik is om mekaar te vergewe.
Mag. Party mans en vrouens vergewe nie hulle huweliksmaat nie sodat hulle ’n mate van mag oor hulle maat kan behou. Wanneer ’n meningsverskil ontstaan, gebruik hulle dan iets wat in die verlede gebeur het, as ’n troefkaart om die oorhand te kry.
Gegriefdheid. Wanneer iemand gekwets is, kan dit lank neem voordat die wonde genees. ’n Huweliksmaat sê miskien: ‘Ek vergewe jou’, maar voel nog steeds gegrief oor wat gebeur het—en wil dalk met gelyke munt terugbetaal.
Teleurstelling. Wanneer party mense trou, glo hulle vas dat die lewe soos ’n sprokiesromanse sal wees. As ’n meningsverskil ontstaan, weier hulle dus om toe te gee en wonder hulle hoe op aarde hulle “ideale maat” ’n ander beskouing van sake as hulle kan hê. Onrealistiese verwagtinge kan maak dat ’n persoon meer geneig is om fout te vind en minder geneig is om te vergewe.
’n Wanbegrip. Baie huweliksmaats vergewe nie hulle maat nie omdat hulle ’n wanbegrip het van wat vergifnis sal beteken. Byvoorbeeld:
As ek vergewe, verklein ek die onreg.
As ek vergewe, moet ek vergeet wat gebeur het.
As ek vergewe, kan dit tot nog onregte aanleiding gee.
Vergifnis beteken in werklikheid nie enige van die bogenoemde nie. Tog kan dit moeilik wees om te vergewe—veral wanneer dit kom by die hegte verhouding tussen ’n man en vrou.
Verstaan wat vergifnis behels. In die Bybel beteken die woord “vergewe” soms “laat vaar”. Vergifnis vereis dus nie altyd dat jy vergeet wat gebeur het of die onreg verklein nie. Soms beteken dit dat jy die saak eenvoudig moet laat vaar, ter wille van jouself en jou huwelik.
Besef wat die gevolge sal wees as jy nie vergewe nie. Party deskundiges sê dat persone wat gegrief bly, groter gevaar loop om ’n groot verskeidenheid fisiese en emosionele probleme te ondervind, insluitende depressie en hoë bloeddruk—om nie eens te praat van die skade wat dit ’n huwelik aandoen nie. Die Bybel sê met goeie rede: “Word goedhartig teenoor mekaar, vol tere medelye, en vergewe mekaar vryelik.”—Efesiërs 4:32.
Besef watter voordele dit inhou as jy vergewe. Vergewensgesindheid stel jou en jou maat in staat om mekaar eerder die voordeel van die twyfel te gee as om “boek te hou” van onregte. En dít sal julle help om ’n omgewing te skep waarin gegriefdheid onder beheer gehou word en liefde toeneem.—Bybelbeginsel: Kolossense 3:13.
Wees realisties. Dit is makliker om te vergewe as jy jou huweliksmaat aanvaar vir wie hy of sy is, met foute en al. “As jy tob oor wat jy nie gekry het nie, is dit alte maklik om heeltemal te vergeet van wat jy wel gekry het”, sê die boek Fighting for Your Marriage. “Waarop wil jy nóú konsentreer?” Onthou dat niemand volmaak is nie—ook nie jy nie.—Bybelbeginsel: Jakobus 3:2.
Wees redelik. Wanneer jou maat weer iets sê of doen wat jou aanstoot gee, moet jy jou afvra: ‘Is dit werklik so erg? Is dit nodig om aan te dring op ’n verskoning, of kan ek dit net oorsien en daarvan vergeet?’—Bybelbeginsel: 1 Petrus 4:8.
Bespreek die saak, indien nodig. Verduidelik op ’n kalm manier wat jou aanstoot gegee het en waarom dit jou so laat voel het. Moenie slegte beweegredes aan jou maat toeskryf of dogmatiese stellings maak nie, want dit sal jou maat net verdedigend laat optree. Verduidelik eerder net hoe jou maat se optrede jou geraak het.
“Hou aan om mekaar te verdra en mekaar vryelik te vergewe as iemand rede tot klagte teen ’n ander het.”—Kolossense 3:13.
“Ons almal struikel dikwels.”—Jakobus 3:2.
“Die liefde bedek ’n menigte sondes.”—1 Petrus 4:8.
WANNEER JY OM VERSKONING MOET VRA
As jy jou maat op die een of ander manier seergemaak het, moet jy opreg om verskoning vra. Al stem jy nie saam met jou maat se beskouing van die saak nie, kan jy om vergifnis vra vir jou optrede wat sy of haar gevoelens seergemaak het. As jy jou inspan om nie dieselfde fout te herhaal nie, sal dit jou maat die versekering gee dat jy opreg was toe jy om verskoning gevra het.
Verhoudings Vrede en geluk Kommunikasie Die huwelik en die gesin
Die regte benadering kan die verskil maak tussen ’n huwelik was sterk en gelukkig is en een wat swak en ongelukkig is.
Hoe om verskoning te vra